ໃນຕອນເຊົ້າຂອງວັນທີ 1 ກໍລະກົດ 2022, ພະນະທ່ານ ສີສະຫວາດ ອິນພະຈັນ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປລາວ ປະຈຳສະຫະລັດອາເມລິກາ ແລະ ການາດາ ໄດ້ເຂົ້າພົບປະກັບທ່ານ Daniel Kritenbrink, ຜູ້ຊ່ວຍລັດຖະມົນຕີກະຊວງການຕ່າງປະເທດ, ຮັບຜິດຊອບພາກພື້ນອາຊີ-ປາຊີຟິກ ທີ່ ກະຊວງການຕ່າງປະເທດອາເມລິກາ, ເຊິ່ງການພົບປະດັ່ງກ່າວ ເປັນການພົບປະຄັ້ງທຳອິດ ພາຍຫຼັງທີ່ພະນະທ່ານ ສີສະຫວາດ ອິນພະຈັນ, ໄດ້ເຂົ້າຢ້ຽມຂໍ່ານັບ ແລະ ຖ່າຍຮູບເປັນທີ່ລະນຶກຮ່ວມກັບ ທ່ານ ໂຈ ໄບເດັນ, ປະທານາທິບໍດີອາເມລິກາ ທີ່ ທຳນຽບປະທານາທິບໍດີ (ທຳນຽບຂາວ) ໃນວັນທີ 13 ມິຖຸນາ 2022, ເຊິ່ງຖືວ່າເປັນການສຳເລັດຂັ້ນຕອນການຍື່ນສານຕາຕັ້ງ ແລະ ຮັບຮອງເປັນເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປລາວ ປະຈຳສະຫະລັດອາເມລິກາ.
ໃນລະຫວ່າງການພົບປະ, ສອງຝ່າຍໄດ້ປຶກສາຫາລືຫຼາຍບັນຫາ ເພື່ອສົ່ງເສີມການພົວພັນຮ່ວມມືສອງຝ່າຍ ໂດຍສະເພາະແມ່ນ ດ້ານການສຶກສາ, ສາທາລະນະສຸກ, ການຄົ້ນຫາສິ່ງເສດເຫຼືອຂອງທະຫານອາເມລິກາ ແຕ່ປາງສົງຄາມ, ການຮ່ວມມືດ້ານປ້ອງກັນຊາດ, ການຕ້ານການຄ້າຢາເສບຕິດ, ການເກັບກູ້ລະເບີດບໍທັນແຕກຢູ່ລາວ. ພະນະທ່ານ ສີສະຫວາດ ອິນພະຈັນ, ໄດ້ຖືໂອກາດດັ່ງກ່າວ ສະແດງຄວາມຂອບໃຈມາຍັງ ທ່ານ Daniel Kritenbrink ກໍຄືລັດຖະບານອາເມລິກາ ທີ່ສືບຕໍ່ໃຫ້ການສະໜັບສະໜູນຊ່ວຍເຫຼືອ ສປປລາວ ໃນຂະແໜງການຕ່າງໆ ໄລຍະຜ່ານມາ ໂດຍສະເພາະບັນຫາຂຸດຄົ້ນທໍາລາຍລະເບີດບໍ່ທັນແຕກ ແລະ ການຊ່ວຍເຫຼືອວັກແຊັງຕ້ານໂຄວິດ-19. ພ້ອມນີ້, ໄດ້ຢືນຢັນວ່າ ບູລິມະສິດໃນໄລຍະການເປັນເອກອັກຄະລັດຖະທູດແຫ່ງ ສປປລາວ ປະຈຳສ.ອາເມລິກາ ແມ່ນ ການເສີມຂະຫຍາຍການຮ່ວມມືດ້ານເສດຖະກິດ ໃນດ້ານທີ່ສອງຝ່າຍມີທ່າແຮງຮ່ວມກັນເຊັ່ນ: ການພັດທະນາດ້ານໂຄງລ່າງພື້ນຖານ, ດ້ານພະລັງງານສະອາດ, ເຕັກໂນໂລຊີ, ທ່ອງທ່ຽວ, ການສົ່ງເສີມການພົວພັນລະຫວ່າງປະຊາຊົນສອງປະເທດ ລວມທັງການແກ້ໄຂບັນຫາການເນລະເທດຜູ້ທີ່ເຮັດຜິດກົດໝາຍອາເມລິກາ ທີ່ໄດ້ຮັບການຢັ້ງຢືນຖືກຕ້ອງວ່າ ເປັນຄົນເຊື້ອຊາດລາວກັບຄືນສປປລາວ.
ທ່ານ Daniel Kritenbrink, ໄດ້ສະແດງຄວາມຊົມເຊີຍຕໍ່ການແຕ່ງຕັ້ງ ແລະ ຮັບໜ້າທີ່ເປັນເອກອັກຄະລັດຖະທູດແຫ່ງ ສປປລາວ ປະຈຳສ.ອາເມລິກາຂອງ ພະນະທ່ານ ສີສະຫວາດ ອິນພະຈັນ ແລະ ເຫັນດີສະໜັບສະໜູນຄຳເຫັນຂອງທ່ານເອກອັກຄະລັດຖະທູດ ໃນການສົ່ງເສີມ ແລະ ຮັດແໜ້ນສາຍພົວພັນລະຫວ່າງສອງປະເທດ ໂດຍສະເພາະແມ່ນການຊຸກຍູ້ໃຫ້ພາກສ່ວນຕ່າງໆ ຂອງອາເມລິກາ ໃຫ້ມີຄວາມເຂົ້າອົກເຂົ້າໃຈຕໍ່ການພົວພັນຮ່ວມມືທັງໃນຂອບສອງຝ່າຍ ແລະ ຫຼາຍຝ່າຍໃຫ້ມີການຂະຫຍາຍຕົວຍິ່ງຂຶ້ນ. ພ້ອມນີ້, ໄດ້ສະແດງຄວາມເຫັນດີ ແລະ ໄດ້ໃຫ້ຄຳໝັ້ນສັນຍາວ່າ ຈະໃຫ້ການສະໜັບສະໜູນການປະຕິບັດໜ້າທີ່ຂອງຝ່າຍລາວ ລວມທັງການຊຸກຍູ້ການຈັດຕັ້ງປະຕິບັດແນວທາງການຮ່ວມມືໃນອະນາຄົດຕາມທີ່ຝ່າຍລາວໄດ້ຍົກຂຶ້ນ ແລະ ການແກ້ໄຂບັນຫາທີ່ຄົງຄ້າງຕ່າງໆຮ່ວມກັນ.